PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/1/1/212	                              		 		Bratislava  30.09.2002 

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom z podnetu  podnikateľa  BREL, spol. s r. o., Centrum1746/265,      017 01 Považská Bystrica voči  spoločnosti  Electrolux  Slovakia s. r. o., Seberíniho 1,               821 03 Bratislava, zastúpenej Mgr. Olgou Beláňovou, advokátkou,  Advokátska kancelária,    Nám. 1. mája 14, 811 06 Bratislava, vo veci dohody obmedzujúcej súťaž podľa § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov  takto

						rozhodol:

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov konanie zastavuje, pretože dôvod na konanie nebol daný.

Odôvodnenie:

         	Listom zo dňa 25.04.2002, evidovaným pod č. 2108, bol doručený Protimonopolnému úradu Slovenskej republiky, odboru dohôd obmedzujúcich súťaž (ďalej len „úrad“)  návrh  podnikateľa BREL, spol. s  r. o., Centrum 1746/265, Považská Bystrica ( ďalej len „BREL, spol.   s r. o.“), ktorým  žiada úrad o preverenie postupu spoločnosti Electrolux Slovakia s. r. o., Seberíniho 1, Bratislava (ďalej len „Electrolux Slovakia s. r. o.“).

	 V zmysle  predmetného návrhu spoločnosť  Electrolux Slovakia s. r. o.  neakceptuje  opakovane uplatňované objednávky na tovar – domáce spotrebiče značiek Electrolux, AEG a ZANUSSI, predaj uskutočňuje len prostredníctvom vybraných predajcov, vykonáva kontrolné nákupy za účelom zistenia dodržiavania doporučených maloobchodných cien predajcami, čím porušuje princípy voľnej súťaže v maloobchodnom predaji.  

	Dňom doručenia  písomného oznámenia  začalo  v zmysle § 25 ods. 1 zákona                    č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady   č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“)  správne konanie  vo veci dohody obmedzujúcej súťaž podľa § 4 ods. 1 zákona. Účastníkmi  konania sú podľa § 25 ods. 3 zákona   podnikateľ Electrolux Slovakia s. r. o., zastúpený Mgr. Olgou Beláňovou, advokátkou,  Advokátska kancelária, Nám. 1. mája 14, 811 06 Bratislava a podnikateľ BREL, spol. s r. o., ako navrhovateľ.

	Úrad sa obrátil  listom č. 2108/PMÚ SR/2002 zo dňa 30.04.2002 na spoločnosť Electrolux Slovakia s. r.o.  so žiadosťou  o vyjadrenie k predmetnému podnetu, pričom  zároveň žiadal  charakterizovať systém predaja, ktorý uplatňuje  táto spoločnosť pri predaji   domácich  spotrebičov  v rámci trhu SR a  predložiť  uplatňované typy zmlúv, na základe ktorých je realizovaný obchodný vzťah s predajcami tovaru.

	Z pokladov a informácií poskytnutých  úradu v rámci správneho konania vyplynuli nasledovné skutočnosti. 

	Spoločnosť BREL,  spol. s r.o.  je zapísaná v obchodnom registri Okresného súdu Trenčín, Oddiel: Sro, Vložka číslo: 2677/R. Spoločnosť bola založená spoločenskou zmluvou zo dňa 04.05.1994.  Predmetom  jej činnosti  je, okrem iného, kúpa tovaru za účelom jeho ďalšieho predaja  a predaj v rozsahu voľnej živnosti.  Podľa vyjadrenia konateľa  je  činnosť spoločnosti zameraná na maloobchodný predaj  domácich elektrospotrebičov.  

	Spoločnosť Electrolux Slovakia s. r. o.  je zapísaná v Obchodnom registri Okresného súdu Bratislava I, Oddiel: Sro., Vložka číslo: 5765/B. Spoločnosť vznikla dňa 20.09.1993 Jediným zakladateľom  spoločnosti Electrolux Slovakia s. r. o.  je AB ELECTROLUX, Luxbachen 1, Lilla Essingen S, 10545 Stokholm, Švédske kráľovstvo. Predmetom činnosti spoločnosti Electrolux Slovakia s. r. o. je, okrem iného, sprostredkovanie obchodu  v oblasti elektrospotrebičov, nákup, predaj a sprostredkovanie tovaru v rozsahu voľnej živnosti, výroba, inštalácia a opravy  benzínových strojov, prístrojov s výnimkou motorových a poľnohospodárskych strojov a ďalšie. 

	Spoločnosť Electrolux Slovakia  s. r. o. je výhradným dovozcom domácich spotrebičov značky Electrolux, AEG a ZANUSSI na trh Slovenskej republiky. V týchto značkách dováža  a predáva  na trhu SR chladničky, kombinované chladničky, mrazničky, práčky, umývačky riadu, sporáky, sušičky, odsávače pár, mikrovlnné rúry, vysávače a príslušenstvo  k týmto elektrospotrebičom.

	Spoločnosť Electrolux Slovakia s. r. o. uskutočňuje predaj výrobkov uvedených značiek  prostredníctvom siete  autorizovaných predajcov, ktorými sú  veľkoobchodníci  a maloobchodníci (spĺňajúci kritériá pravidelného odberu, kvalitného predajného priestoru, dobrá reputácia v danom mieste pôsobenia, finančná stabilita, garancia primeranej úrovne služieb zákazníkom a iné).   Predaj  výrobkov  prevažnej väčšine maloobchodníkov sa uskutočňuje  len na základe objednávok. Spravidla s veľkoobchodníkmi,  ale aj s maloobchodníkmi s väčšími odbermi tovaru,  má spoločnosť Electrolux Slovakia s. r. o. uzatvorenú jednotnú Dealerskú zmluvu (ďalej len „Zmluva“). 

	Z hľadiska účelu zákona úrad pristúpil  k vymedzeniu relevantného trhu, na ktorom sa  prípadné protisúťažné účinky  konania  spoločnosti Electrolux Slovakia s. r. o.  môžu prejaviť. 

	Ako tovarový relevantný trh zahŕňajúci podľa § 3 ods. 4 zákona  zhodné alebo vzájomne zastupiteľné tovary schopné uspokojiť určitú potrebu užívateľov  úrad vymedzil trh  
-   veľkoobchodného predaja domácich elektrospotrebičov a
-   maloobchodného predaja domácich elektrospotrebičov. 

	Z hľadiska priestorového vymedzenia relevantného trhu je  tento daný  územím SR, nakoľko  distribúcia  a predaj  tovaru sa uskutočňuje v rámci celého trhu SR  s homogénnymi súťažnými podmienkami. 

	Z časového hľadiska ide o trh nepretržitý, charakterizovaný nepretržitým súbehom ponuky a dopytu.  

	Úrad  sa zameral na posúdenie konania spoločnosti Electrolux  Slovakia s. r. o. vyplývajúceho z jednotlivých ustanovení  Zmluvy z hľadiska možného obmedzovania hospodárskej súťaže. Vychádzal pritom z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. Dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí, zmení alebo zruší ich práva a záväzky.

	Podľa článku II. je predmetom Zmluvy záväzok dodávateľa  dodávať odberateľovi na základe jeho objednávok tovar podľa aktuálnej ponuky, ktorá bude odberateľovi priebežne  dodávaná.  Ďalšie ustanovenia Zmluvy  určujú podmienky dodania, práva a povinnosti zmluvných strán, platenie kúpnej ceny, zodpovednosť za vady a iné.  Dodatok č. 1 k Zmluve obsahuje ustanovenia, týkajúce sa poskytovania zliav  priznávaných odberateľom pri splnení stanovených kritérií. Úrad dospel k záveru, že uvedené ustanovenia Zmluvy  neobsahujú  dojednania obmedzujúce súťaž v zmysle § 4 zákona.

	V  časti IV. Zmluvy – Práva a povinnosti zmluvných strán - v zmysle bodu 1. dodávateľ doručí odberateľovi cenník  s odporučenými maloobchodnými cenami pre výrobky značiek Electrolux, ZANUSSI a AEG podľa platného cenníka Electrolux Slovakia s. r. o.

	V spojitosti  s informáciami o doporučených cenách, uvádzaných v podnete,  sa úrad bližšie  zameral na   praktickú realizáciu  ustanovenia  bodu 1. časti IV. Zmluvy, pričom skúmal  vplyv na  obmedzenie voľnosti  konania predajcov pri stanovovaní predajných cien a tým možné obmedzovanie súťaže. Úrad vychádzal pri skúmaní danej problematiky zo skutočnosti, že spoločnosť Electrolux Slovakia s. r. o. ako dodávateľ tovaru je oprávnená určovať ceny, za ktoré bude  tento tovar predávať svojim odberateľom v rámci dodávateľsko – odberateľských  vzťahov.  Odporúčanie  maloobchodných cien, za ktoré má odberateľ predávať tovar svojim odberateľom resp. konečným spotrebiteľom nepredstavuje ako také ustanovenie obmedzujúce súťaž, pokiaľ jeho praktická realizácia nemá za následok  priame alebo nepriame určenie cien tovaru na trhu  v zmysle § 4 ods. 3 písm. a) zákona.

	Pre posúdenie uvedených skutočností úrad oslovil  plošne v rámci trhu SR viacerých predajcov, odberateľov tovarov od spoločnosti Electrolux Slovakia s. r. o., pričom požadoval informácie týkajúce sa doporučovania  predajných cien  dodávateľom,  samostatnej tvorby vlastných predajných cien,  kontroly dodržiavania doporučených cien,  prípadne uplatňovania sankcií pri ich nedodržiavaní. 

	 Z vyjadrení a podkladov jednotlivých predajcov, ktorých úrad oslovil,  vyplýva, že  spoločnosť Electrolux Slovakia s. r. o. zasiela svojim odberateľom cenníky, pričom tieto sa menia spravidla pri zavedení nových modelov,  resp.  zmene niektorých technických parametrov, pri zmene  nákupných cien a pod. Cenníky obsahujú okrem  popisu jednotlivých modelov, údajov týkajúcich sa technických, úžitkových a iných parametrov výrobkov aj  doporučené predajné ceny.  Ani jeden z  oslovených predajcov nepredložil úradu  svoje vlastné cenníky predajných cien  a podľa vyjadrení viacerých  tieto nie sú samostatne vypracovávané z dôvodu  pomerne veľkého počtu položiek predávaného tovaru a často sa meniacich nákupných cien, uplatňovania akcií a pod.

	  Zo získaných informácií vyplynulo, že časť  predajcov  spravidla dodržiava odporučené ceny, zľavy poskytujú iba pri akciách alebo väčšom odbere a tieto stanovujú samostatne. Druhá skupina  predajcov sa vyjadrila v tom zmysle, že predajné ceny  nedodržiavajú, stanovujú ich samostatne podľa potreby, situácie na trhu, predajnosti tovaru, cien konkurenčných výrobkov a iných faktorov. Neznamená to však, že nepredávajú aj za doporučené ceny, cenová stratégia je však podľa ich vyjadrenia výsledkom samostatného rozhodovania. 

	Úrad žiadal od uvedených podnikateľov preukázanie predajných cien za obdobie máj až jún 2002 a to v troch stanovených skupinách  výrobkov: chladničky – mrazničky, práčky   a vysávače, kde požadoval uviesť  doporučenú cenu, skutočnú predajnú cenu a dátum uskutočneného predaja.  Predložené údaje potvrdili predchádzajúce vyjadrenia podnikateľov o nezávislom stanovovaní predajných cien. 

	 Ani jeden z   oslovených podnikateľov  nepotvrdil kontrolu dodržiavania  doporučených  maloobchodných cien v ich predajni  zo strany spoločnosti Electrolux Slovakia s. r. o.  ani prípadné uplatňovanie sankcií  za ich nedodržiavanie. 

	Na základe uvedeného úrad dospel k záveru, že v danom  prípade doporučovanie predajných cien  zo strany dodávateľa tovaru   nemá za následok obmedzovanie  voľnosti konania  odberateľov pri stanovovaní svojich predajných cien. Zo získaných podkladov a informácií vyplynulo, že predajné ceny doporučované spoločnosťou Electrolux Slovakia s. r. o.  sa v praxi neuplatňujú plošne, a to ani v rámci celého územia SR, ani na lokálnej úrovni.  Doporučené predajné ceny teda nemajú charakter  pevných, minimálnych, resp. maximálnych cien stanovených dodávateľom. Systém doporučovaných predajných cien  v tomto prípade nie je v rozpore s § 4  zákona a nepredstavuje dohodu obmedzujúcu súťaž, ktorá by spočívala v priamom alebo nepriamom určení cien tovaru v zmysle § 4 ods. 3 písm. c) zákona.

	 K otázke neakceptovania  objednávok podnikateľa BREL spol. s r. o. a realizovanie predaja len vybratými predajcami  sa  spoločnosť   Electrolux   Slovakia s. r. o. vyjadrila v tom zmysle,  že   sa nebráni uzatváraniu zmlúv resp. inej forme spolupráce so žiadnym predajcom bielej techniky na území SR.,  je  však oprávnená  vyberať  si zmluvných partnerov  podľa vlastného uváženia, s prihliadnutím na skutočnosť, aby nebola dotknutá povinnosť riadne a včas plniť  záväzky vyplývajúce zo zmluvných vzťahov a kvalita predaja, daná samotným charakterom výrobkov. Charakter výrobkov nezodpovedá bežnej potrebe.  Nákup  sa nevyznačuje opakovanosťou, je podmienený výberom, vyžaduje  predvedenie, individuálny prístup pri predaji a teda zvýšený nárok na úroveň  predávajúceho. 

	  Z hľadiska štruktúry vymedzeného   relevantného trhu  tvorí ponuku okrem značiek  domácich elektrospotrebičov dodávaných spoločnosťou   Electrolux Slovakia s. r .o. pomerne  široký sortiment zastupiteľných výrobkov,  ako napr. značky  WIRLPOOL,  MIELE, GORENJE, ARDO, BOSCH, MORA a ďalšie. 

	Z údajov, ktoré mal úrad k dispozícii nevyplynulo, že by  konanie spoločnosti Electrolux Slovakia  s. r. o. bolo v rozpore s  § 4 zákona. Nepreukázalo sa, že by spoločnosť uplatňovala v rámci distribúcie domácich spotrebičov také distribučné systémy,  ktoré by mohli predstavovať obmedzenie súťaže ( napr. selektívny distribučný systém a pod.). Úrad  zhodnotil otázku výberu obchodných partnerov spoločnosti Electrolux Slovakia s. r. o.  a akceptoval jej zdôvodnenie.

	Na základe  týchto skutočností  úrad  rozhodol tak, ako je uvedené vo výrokovej časti tohto rozhodnutia. 

	

     Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu možno podať  rozklad Rade úrade prostredníctvom odboru dohôd obmedzujúcich súťaž do 15 dní  odo dňa doručenia rozhodnutia. Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok.

                                                                                 Ing. Ján Šufliarsky
                                                             riaditeľ odboru dohôd obmedzujúcich súťaž 

Rozhodnutie sa doručí:

1. 	Mgr. Olga Beláňová, advokátka, Advokátska kancelária, Nám. 1. mája 14,
	 811 06 Bratislava
2.	BREL, spol. s r. o., Centrum 1746/265, 017 01 Považská Bystrica